**NÁRODNÁ RADA SLOVENSKEJ REPUBLIKY**

IX. volebné obdobie

**110**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z.**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona   
č. 189/2023 Z. z.

Cieľom predkladaného vládneho návrhu zákona je reagovať na pretrvávajúce problémy spojené s nadmerným využívaním, respektíve zneužívaním inštitútu chráneného oznamovateľa. Z tohto dôvodu sa v predloženom vládnom návrhu zákona navrhuje vzhľadom na skúsenosti spojené s takýmto nadmerným využívaním, respektíve zneužívaním spomenutého inštitútu vykonať v zákone č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z. niekoľko nevyhnutných zmien.

V prvom rade sa navrhuje upresnenie definícií niektorých zákonných pojmov tak, aby ich nebolo možné vykladať v rozpore so zámerom, s ktorým bol tento zákon zákonodarcom prijímaný. Obdobný cieľ sledujú aj ďalšie zmeny v predloženom vládnom návrhu zákona, ktorými sa napríklad špecifikujú okolnosti a podmienky poskytnutia ochrany oznamovateľovi pri oznamovaní závažnej protispoločenskej činnosti.

Taktiež sa navrhuje v súvislosti s poskytnutím ochrany v rámci trestného konania zavedenie možnosti preskúmania rozhodnutia prokurátora o udelení ochrany zamestnancovi na žiadosť zamestnávateľa. Obdobná úprava sa navrhuje aj v rámci konania o správnom delikte. Týmto legislatívnym krokom sa odstráni zjavne neproporcionálne obmedzenie práv zamestnávateľa, keďže súčasná právna úprava umožňuje, aby oznamovateľ, ktorému nebola poskytnutá ochrana prokurátorom, mal možnosť do 15 dní sám alebo prostredníctvom Úradu na ochranu oznamovateľov požiadať nadriadeného prokurátora, aby preskúmal dôvody neposkytnutia ochrany, avšak v prípade zamestnávateľa obdobný inštitút v súčasnom platnom znení zákona absentuje.

Tretí a posledný okruh navrhovaných zmien sa týka doplnenia výnimky spod pôsobnosti niektorých ustanovení zákona o ochrane oznamovateľov aj vo vzťahu k Policajnému zboru a jeho príslušníkom obdobne, ako je tomu už v súčasnosti v prípade Slovenskej informačnej služby, Vojenského spravodajstva a Národného bezpečnostného úradu a ich príslušníkov.

Tieto zmeny sú nevyhnutné vzhľadom na už zmienené problémy spojené s nadmerným využívaním, respektíve zneužívaním inštitútu chráneného oznamovateľa napríklad v prípade policajtov, ktorí sú dôvodne podozriví z toho, že spáchali trestný čin, a ich ďalšie ponechanie vo výkone štátnej služby by ohrozovalo dôležitý záujem štátnej služby alebo priebeh objasňovania ich konania (§ 46 ods. 1 písm. b) zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov).

Pretrvávanie týchto problémov môže viesť až k paralýze dotknutých subjektov, resp. ohrozenia ich možnosti a schopnosti plniť si, napríklad v prípade štátnych orgánov, zákonnom ustanovené úlohy a povinnosti. V súvislosti s Policajným zborom môže ísť o ohrozenie jeho schopnosti plniť zákonné úlohy, medzi ktoré patrí okrem iného spolupôsobenie pri ochrane základných práv a slobôd, najmä pri ochrane života, zdravia, osobnej slobody a bezpečnosti osôb a pri ochrane majetku, odhaľovanie trestných činov a zisťovanie ich páchateľov či vykonávanie vyšetrovania o trestných činoch.

Vzhľadom na uvedené konštatujeme, že navrhované skrátené legislatívne konanie je odôvodnené prítomnosťou mimoriadnych okolností, pri ktorých môže dôjsť k ohrozeniu základných práv a slobôd alebo bezpečnosti.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady, z dôvodu možnosti, že dôjde k ohrozeniu základných ľudských práv a slobôd alebo bezpečnosti, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon   
č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z.

V Bratislave 6. decembra 2023

**Robert Fico, v. r.**

predseda vlády Slovenskej republiky